شمالي کوریا لپاره د امریکا ځانګړی استازی جنوبي کوریا ته رسیدلی 
د شمالي کوریا لپاره د متحده ایالاتو ځانګړی استازی سونګ‌‌کيم، وایي شمالي کوریا باید «د دپلوماسۍ لاره» خپله کړي. 
د متحده ایالاتو ځانګړی استازی سونګ‌‌کيم د دوشنبې په ورځ اپریل ۱۸ (وري ۲۹) پداسې حال کې د جنوبي کوریا مرکز سیول ته رسیدلی چې شمالي کوریا پدې وروستیو کې د میزایلو ازمایلو ته زور ورکړی او دا اندیښنه رامنځته شوې چې کیدای شي دا هیواد بیرته اټومي ازموینو ته مخه کړي. د امریکا ځانګړی استازی سونګ‌‌کيم او د هغه مرستیال یونګ پاک به جنوبي کوریا ته د خپل پنځه ورځني سفر په ترڅ کې ددې هیواد د اټومي چارو د استازي نوه کیو دوک په ګډون د جنوبي کوریا د لوړپوړو چارواکو سره وګوري. ددغو دوو امریکایي مقاماتو سفر د متحده ایالاتو او جنوبي کوریا د ځواکونو د ګډو عملیاتو سره همهاله کیږي؛ هغه عملیات چې ټاکل شوې نهه ورځې دوام وکړي. د جنوبي کوریا د وسله والو ځواکونو لوی درستیز ویلي چې د امریکا او جنوبي کوریا ځواکونه به پدغه ګډو تمرینونو کې عملي پوځي مانورونه ترسره کړي. خو شمالي کوریا د امریکا او جنوبي کوریا ددغو تمرینونو ترسره کیدل غندلي او هغه یې "د جګړې لپاره تمرین" بللی دی. خو بیا هم د پیونګ یانګ مقاماتو ویلي چې د واشنګټن او سیول ګډ تمرینونه په وروستیو کلونو کې د دپلوماسۍ او د کروناویروس د وبا د خپریدو د مخنیوي لپاره د محدودیتونو په وجه کم شوي دي. د شمالي کوریا د رسنیو د رپوټونو له مخې دې هیواد د اپریل په ۱۶مه یو نوی میزایل وازمایه چې د تکتیکي اټومي وسلو د انتقال وړتیا لري او ددې هیواد مشر کیم جونګ اون، ددغه میزایل توغول څارلي دي. د شمالي کوریا لپاره د متحده ایالاتو ځانګړي استازي سونګ‌کيم، سیول ته له رسیدو وروسته خبریالانو ته وویل چې هغه د شمالي کوریا د بالستیک میزایلو د پراختیا د پروګرام په اړه د جنوبي کوریا د مقاماتو سره "نژدې همغږي" لري، خو په اړه یې جزییات ورنکړل. ښاغلي کیم همداشان وویل چې هغه د هر ډول مخکني شرط پرته تیار دی چې هر وخت د شمالي کوریا له مقاماتو سره وګوري. خو د پیونګ یانګ مقاماتو تر اوسه د واشنګټن سره خبرې کول رد کړي او متحده ایالات یې ددې هیواد پر ضد په "خصمانه پالیسیو" تورن کړي چې بندیزونه او د جنوبي کوریا سره د ګډو پوځي تمرینونو دوام په کې شامل دی. د جنوبي کوریا رسنیو رپوټ ورکړی چې تمه کیږي ښاغلی کیم به د جنوبي کوریا د منتخب ولسمشر د انتقالي ټیم سره هم وګوري.